Dejan Zivanov ta' 29 sena mis-Serbja u li joqgħod il-Qawra, inżamm arrestat wara li ġie akkuzat li darab gravi lil żagħżugġ Pollakk li s-Sibt li għadda kien qiegħed jiddeverti f'Paceville. Il-każ seħħ fil-lejl ta' bejn il-Ġimgħa u s-Sibt fi Triq San Ġorġ Paceville. Filmat li xxandar fuq Television Malta, wera lill-akkużat jagħti xebgħa kbira liż-żagħżugħ Pollakk Maciej Zyluk. Fil-filmat iż-żagħżugħ jidher bil- mobile f'idu jieħu filmati jew ritratti ta' stabbilimenti tad-divertiment fid-direzzjoni tal-akkużat. F'ħin bla waqt, wieħed mill- bouncers ħareġ minn Havanna u deher jiġri fid-direzzjoni tal-vittma. Hawnhekk tajjarlu l- mobile minn idu u beda jagħtih bl-addoċċ. Miegħu ngħaqdu 4 oħra li komplew jagħtuh bis-sieq. Iż-żagħżugħ ittieħed l-isptar Mater Dei fejn ġie ċċertifikat li weġġa' gravi. Madankollu, TVM irraporta li l-pollakk ħareġ mill-isptar. L-investigazzjonijiet tal-Pulizija mill-Għassa ta' San Ġiljan wasslu għall-arrest ta' Zivanov li jidher fil-filmat jaggredixxi liż-żagħżugħ. Quddiem il-Maġistrat Charmaine Galea, l-akkużat libes kollox iswed deher kalm u wieġeb mhux ħati tal-akkużi miġjuba kontrih. Huwa qal li jaħdem bħala uffiċjaL tas-sigurtà anki jekk m'għandux il-liċenzja biex jagħmel dan ix-xogħol. Il-Prosekuzzjoni mmexxxija mill-ispettur Joseph Xerri akkuża wkoll lis-Serb ukoll li kiser il-paċi pubblika. Il-Maġistrat ordnat sabiex is-Serb jinżamm arrestat.